Разбиха престъпна група и печатницата й за фалшиви документи и пари (СНИМКИ) | Блиц
https://blitz.bg/kriminalni/prestplenie/razbikha-prestpna-grupa-i-pechatnitsata-y-za-falshivi-dokumenti-i-pari-snimki_news557299.html Blitz.bg
12 Ноем. 2017, 17:22
В резултат на проведено разследване и предприети действия от служители на отделите „Криминална полиция“, „Икономическа полиция“ и „Разследване“ при Главната дирекция „Национална полиция“, „Икономическа полиция“ при ОДМВР-Пловдив и СДВР е разкрита схема за производство и разпространение на неистински документи. Специализираната полицейска операция е реализирана на територията на София и Пловдив.
Задържани са петимата участници в престъпната схема – Т. Г. /51 г./, М. С. /38 г./, Г. Б. /28 г./, А. К. /30 г./и В. Г. /19 г./. Установено е, че единият от тях се е занимавал с производството на неистинските документи, други трима изпълнявали ролята на посредници, сред задържаните е и техен клиент.
Действията по разследването са започнали в София.
При предприетите обиски и претърсвания на адреси и автомобили са намерени и иззети неистински документи. Операцията продължила на територията на Пловдив.
При процесуално-следствените действия на частни адреси е открита и печатница за неистински документи.
Оттам са иззети множество неистински документи и фалшива валута – лични карти, шофьорски книжки, чужди паспорти, разрешителни за превоз на опасни товари. Намерени са и материали и техника за изработването им.
„криминална полиция“
„икономическа полиция“